**Sebastian Erixon** (s. 12. syyskuuta 1989 Sundsvall, Ruotsi) on ruotsalainen jääkiekkopuolustaja, joka pelaa SHL-joukkue Färjestad BK:ssa. Hän toimii joukkueen varakapteenina.

Pelityyli
---------

Elite Prospects -sivuston mukaan Erixon on vahva kahden suunnan puolustaja, jolla on hyvä pelikäsitys. Sivuston mukaan Erixon ei ole kovin näyttävä pelaaja, mutta hän tekee järkeviä ratkaisuja, sijoittuu hyvin ja osaa tarvittaessa tukea hyökkäyksiä. Erixon antaa hyviä syöttöjä, laukoo hyvin ja pelaa hyvää kiekollista peliä. Ajoittain hän kuitenkin unohtaa merkkaamansa miehen ja Erixonilla on kehitettävää myös voimassa.

Ura
---

### Seuraura

Erixon on Timrå IK:n kasvatti. Hän sai tililleen kaksi ensimmäistä Elitserien-otteluaan kaudella 2006–2007. Vain 17-vuotias Erixon sai tililleen ensimmäisen Elitserien-ottelunsa runkosarjan toiseksi viimeisellä kierroksella 28. helmikuuta 2007 Färjestad BK:ta vastaan. Hän jäi ottelussa kuitenkin ilman peliaikaa. Erixon sai ensimmäiset jääaikansa kuitenkin seuraavassa ottelussa, runkosarjan päätöskierroksella 2. maaliskuuta 2007 vieraissa Frölunda HC:tä vastaan. Hän sai ottelussa jääaikaa 14.47 minuuttia. Kaudella 2007–2008 Erixon pelasi Elitserienissä 27 runkosarja- ja kahdeksan playoff-ottelua jääden ilman tehopisteitä. Hän pelasi myös lähet puolet kaudestaan lainalla sarjatasoa alempana HockeyAllsvenskan-joukkue IF Sundsvall Hockeyssa, jossa Erixon teki 23 runkosarjaottelussa tehot 2+5=7. Helmikuussa 2008 hän teki Timrån kanssa vuoden mittaisen jatkosopimuksen.

Kaudella 2008–2009 Erixon avasi pistetilinsä Elitserienissä ja hän teki 48 runkosarjaottelussa tehot 3+4=7 ja seitsemässä playoff-ottelussa tehot 1+2=3. Erixon teki Elitserien-uransa avausmaalin 22. tammikuuta 2009 Brynäs IF:ää vastaan. Hän sai ottelussa myös yhden syöttöpisteen. Myös kaudella 2009–2010 Erixon teki runkosarjassa seitsemän tehopistettä. Helmikuussa 2010 hän teki Timrån kanssa kolmivuotisen jatkosopimuksen. SKA Pietari varasi Erixonin ensimmäisellä kierroksella 11. pelaajana KHL:n varaustilaisuudessa 2010. Kaudella 2010–2011 hän oli Timrån tehokkain puolustaja tehoilla 5+15=20.

Huhtikuussa 2011 NHL-varaamaton Erixon teki kaksivuotisen tulokassopimuksen Vancouver Canucksin kanssa. Hän aloitti kauden 2011–2012 AHL-joukkue Chicago Wolvesissa, jossa Erixon teki 30 runkosarjaottelussa tehot 1+7=8, kunnes Canucks kauppasi hänet helmikuussa 2012 Anaheim Ducksiin vaihdossa Andrew Gordoniin. Erixon lähetettiin AHL-joukkue Syracuse Crunchiin, mutta hän sai kuitenkin aivotärähdyksen viimeisessä Wolvesissa pelaamassaan ottelussa, eikä pelannut loppukaudella otteluakaan. Kesäkuussa 2012 Ducks asetti Erixonin siirtolistalle. Koska mikään toinen NHL-seura ei napannut häntä, Ducks lopulta osti Erixonin sopimuksen ulos.

Kaudeksi 2012–2013 Erixon palasi vuoden mittaisella sopimuksella Timrå IK:n riveihin. Joukkue putosi kauden päätteeksi Allsvenskaniin, mutta Erixon siirtyi kaudeksi 2013–2014 jatkamaan SHL-uraansa kaksivuotisella sopimuksella Växjö Lakers HC:hen. Hän teki Ruotsin pääsarjatason yhden kauden piste-ennätyksensä tehoilla 7+15=22. Kaudella 2014–2015 Erixon oli Mestarien liigassa neljällä syöttöpisteellään Lakersin paras syöttäjä Ville Varakkaan kanssa. Hän voitti kauden päätteeksi Ruotsin-mestaruuden.

Erixon siirtyi kaudeksi 2015–2016 kaksivuotisella sopimuksella Färjestad BK:hon. Tammikuussa 2017 hän teki joukkueen kanssa kaksivuotisen jatkosopimuksen. Kaudella 2018–2019 Erixon pelasi loukkaantumisen vuoksi runkosarjassa vain 25 ottelua. Huhtikuussa 2019 hän teki Färjestadin kanssa kaksivuotisen jatkosopimuksen. Kaudella 2019–2020 Erixon nousi joukkueen varakapteeniksi.

### Maajoukkueura

Erixon pelasi alle 20-vuotiaiden MM-kilpailuissa vuonna 2009, jolloin hän voitti hopeaa. Erixon pelasi myös alle 18-vuotiaiden MM-kilpailuissa vuonna 2007 voittaen pronssia. Yhteensä hän on pelannut 22 nuorten ja 17 poikien maaottelua.

Ruotsin A-maajoukkueessa Erixon on pelannut 13 ottelua tehopistein 3+2=5. Hänet valittiin ensimmäisen kerran A-maajoukkueeseen jo vuoden 2009 Channel One Cupiin, mutta Erixon joutui kuitenkin jättämään turnauksen väliin ylävartalovamman vuoksi. Hän teki A-maajoukkuedebyyttinsä lopulta 10. marraskuuta 2010 Karjala-turnauksen Örnsköldsvikissä pelatussa avausottelussa Tšekkiä vastaan. Erixonin ensimmäinen A-maajoukkuemaali syntyi hänen neljännessä ottelussaan, 16. joulukuuta 2010 Channel One Cupissa Moskovan Megasport-urheilupalatsissa turnauksen isäntäjoukkue Venäjää vastaan.

Muuta
-----

Erixonin vuotta vanhempi isoveli Christopher pelasi hyökkääjänä Sebastianin joukkuetoverina Timrån junioreissa ja hän edustaa nykyään HockeyTvåan-joukkue Ånge IK:ta. Veljesten isä Staffan Erixon pelasi omalla urallaan hyökkääjänä yhteensä 36 Elitserien-ottelua Färjestadissa ja Timråssa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2006–2007 | Timrå IK | Elitserien | 2 | 0 | 0 | 0 | 0 | – | – | – | – | – |  |  |  |  |  |  | U18 | 6 | 0 | 1 | 1 | 6 |
| 2007–2008 | IF Sundsvall Hockey | Allsvenskan | 23 | 2 | 5 | 7 | 12 | – | – | – | – | – |
|  | Timrå IK | Elitserien | 27 | 0 | 0 | 0 | 2 | 8 | 0 | 0 | 0 | 4 |
| 2008–2009 | Timrå IK | Elitserien | 48 | 3 | 4 | 7 | 14 | 7 | 1 | 2 | 3 | 2 |  |  |  |  |  |  | JMM | 6 | 0 | 2 | 2 | 4 |
| 2009–2010 | Timrå IK | Elitserien | 46 | 4 | 3 | 7 | 14 | 5 | 2 | 0 | 2 | 0 |
| 2010–2011 | Timrå IK | Elitserien | 44 | 5 | 15 | 20 | 20 | – | – | – | – | – |
| 2011–2012 | Chicago Wolves | AHL | 30 | 1 | 7 | 8 | 10 | – | – | – | – | – |
| 2012–2013 | Timrå IK | Elitserien | 54 | 2 | 11 | 13 | 14 | – | – | – | – | – |
| 2013–2014 | Växjö Lakers HC | SHL | 49 | 7 | 15 | 22 | 55 | 12 | 0 | 1 | 1 | 4 |
| 2014–2015 | Växjö Lakers HC | SHL | 40 | 0 | 10 | 10 | 8 | 9 | 2 | 0 | 2 | 4 | Le Mat-pokalen |
| 2015–2016 | Färjestad BK | SHL | 50 | 4 | 11 | 15 | 20 | 5 | 1 | 0 | 1 | 2 |
| 2016–2017 | Färjestad BK | SHL | 36 | 0 | 3 | 3 | 10 | 7 | 0 | 0 | 0 | 4 |
| 2017–2018 | Färjestad BK | SHL | 44 | 5 | 10 | 15 | 18 | 1 | 0 | 0 | 0 | 2 |
| 2018–2019 | Färjestad BK | SHL | 25 | 1 | 5 | 6 | 18 | 14 | 3 | 4 | 7 | 8 |
| 2019–2020 | Färjestad BK | SHL | 45 | 7 | 14 | 21 | 30 | – | – | – | – | – |
| 13 kautta | yhteensä | Elitserien/SHL | 510 | 38 | 101 | 139 | 223 | 60 | 6 | 3 | 9 | 22 |
| 1 kausi | yhteensä | AHL | 30 | 1 | 7 | 8 | 10 | – | – | – | – | – |

Lähteet
-------

* Sebastian Erixon The Internet Hockey Databasessa (englanniksi)
* Sebastian Erixon Eurohockey-sivustolla (englanniksi)
* Sebastian Erixon *Elite Prospects*. Everysport Media Group AB.  (englanniksi)

### Viitteet

1. 1 2  Eriksson, Stefan: Två nya år för Sebastian Erixon *farjestadbk.se*.  26.4.2019. Färjestads Bollklubb Fastighets AB. Viitattu 6.3.2020. (ruotsiksi)
2. 1 2 3 4 5 6 7 8  Sebastian Erixon *Elite Prospects*. Everysport Media Group AB.  (englanniksi)
3. ↑  Sebastian Erixon *SHL.se*. SHL AB. Viitattu 6.3.2020. (ruotsiksi)
4. ↑  Sebastian Erixon *SHL.se*. SHL AB. Viitattu 6.3.2020. (ruotsiksi)
5. ↑  Elite Prospects - Timrå IK *eliteprospects.com*. Everysport Media Group. Viitattu 5.3.2020. (englanniksi)
6. ↑  Canucks sign defenceman Sebastian Erixon *nhl.com/canucks*.  20.4.2011. Vancouver, B.C:  Vancouver Canucks. Viitattu 4.9.2016. (englanniksi)
7. ↑  Ducks Acquire Defenseman Erixon from Vancouver in Exchange for Gordon *nhl.com/ducks*.  27.2.2012. Anaheim Ducks. Viitattu 4.9.2016. (englanniksi)
8. ↑  Kramer, Lindsay: Syracuse Crunch coaches Trent Yawney and Marty Wilford would feel right at home in Norfolk *blog.syracuse.com*.  8.3.2012. Syracuse Media Group. Viitattu 4.9.2016. (englanniksi)
9. ↑  Sebastian Erixon Stats, Profile, Bio, Analysis and More *sportsforecaster.com*. XML Team Solutions, LLC. Viitattu 6.3.2020. (englanniksi)[vanhentunut linkki]
10. ↑  Pettersson, Robert: Lämnar Timrå för Växjö *Hockeysverige.se*.  12.4.2013. NewsMe. Viitattu 4.9.2016. (ruotsiksi)
11. ↑  Elite Prospects - Växjö Lakers HC *eliteprospects.com*. Everysport Media Group. Viitattu 5.3.2020. (englanniksi)
12. ↑  Mårtensson, Per: Sebastian Erixon klar för Färjestad *nwt.se*.  28.4.2015. Nya Wermlands-Tidningens AB.  Arkistoitu 13.9.2016. Viitattu 4.9.2016. (ruotsiksi)
13. ↑  Eriksson, Stefan: Lagbygget: Sebastian Erixon blir kvar i Färjestad *farjestadbk.se*.  17.1.2017. Färjestads Bollklubb Fastighets AB. Viitattu 23.7.2018. (ruotsiksi)
14. ↑  Sjöberg, Henrik: Sebastian Erixon skadad – missar Channel One Cup *st.nu*.  8.12.2009. MittMedia Förvaltnings AB. Viitattu 6.3.2020. (ruotsiksi)
15. ↑  Sjödin, Björn: Sebastian Erixon till Karjala Cup *SvenskaFans.com*.  1.11.2010. Everysport Media Group. Viitattu 6.3.2020. (ruotsiksi)
16. ↑  Morozov hääri Tre Kronorin peikkona *yle.fi*.  16.12.2010. Yleisradio Oy. Viitattu 6.3.2020.
17. ↑  Christopher Erixon *Elite Prospects*. Everysport Media Group AB.  (englanniksi)
18. ↑  Staffan Erixon *Elite Prospects*. Everysport Media Group AB.  (englanniksi)